[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.10.2007

COM(2007) 572 τελικό

2007/0202 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 998/2003 για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την παράταση της μεταβατικής περιόδου

(υποβληθείσα από την Επιτροπή) {COM(2007) 578 τελικό}

ΑΙΤΙΟΛΟΓΙΚΗ ΕΚΘΕΣΗ

( Ιστορικό

Ο κανονισμός (ΕΚ) αριθ. 998/2003, του Ευρωπαϊκού Κοινοβουλίου και του Συμβουλίου, εναρμονίζει τους κανόνες για τις μη εμπορικού χαρακτήρα μετακινήσεις ζώων συντροφιάς μεταξύ των κρατών μελών ή μετά την είσοδο ή επανείσοδο στην Κοινότητα από τρίτες χώρες. Ο κανονισμός, ο οποίος δημοσιεύθηκε στις 13 Ιουνίου 2003, τέθηκε σε ισχύ στις 3 Ιουνίου 2003 και εφαρμόζεται σε ζώα συντροφιάς που ταξιδεύουν με τους ιδιοκτήτες τους.

Ο κανονισμός καθιερώνει, μεταξύ άλλων, το διαβατήριο ζώων συντροφιάς για γάτες, σκύλους και νυφίτσες όταν μετακινούνται από ένα κράτος μέλος σε άλλο, το οποίο αποδεικνύει ότι το ζώο έχει εμβολιαστεί κατά της λύσσας. Αυτή είναι η μοναδική απαίτηση για ζώα συντροφιάς που ταξιδεύουν σε όλα τα κράτη μέλη.

Ωστόσο, ο κανονισμός προβλέπει ειδικές παρεκκλίσεις για τη μετακίνηση ζώων συντροφιάς σε ορισμένα κράτη μέλη για τη μεταβατική περίοδο πέντε ετών από την ημερομηνία έναρξης ισχύος, δηλ. έως τις 3 Ιουλίου 2008. Οι παρεκκλίσεις αυτές πρέπει να επανεξεταστούν πριν από το τέλος της εν λόγω περιόδου, με βάση την πείρα που έχουν αποκτήσει τα κράτη μέλη από την υλοποίηση των άρθρων 6, 8 και 16 του κανονισμού και με βάση την επιστημονική γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ)

Για το σκοπό αυτό και σύμφωνα με το άρθρο 23 του κανονισμού, ζητήθηκε από την Επιτροπή να υποβάλει στο Ευρωπαϊκό Κοινοβούλιο και στο Συμβούλιο, πριν από την 1η Φεβρουαρίου 2007, έκθεση σχετικά με την ανάγκη να διατηρηθεί η ορολογική δοκιμή, καθώς και κατάλληλες προτάσεις για τον καθορισμό του καθεστώτος που πρέπει να εφαρμόζεται μετά τη μεταβατική περίοδο.

( Προσδιορισμός των προβλημάτων

Επειδή χρειάστηκε περισσότερος χρόνος από τον προβλεπόμενο για την επιστημονική αξιολόγηση, η έκθεση της Επιτροπής έχει καθυστερήσει. Συνεπώς, για να ληφθούν επαρκώς υπόψη τα συμπεράσματα της έκθεσης, είναι σκόπιμο να παραταθεί η προαναφερθείσα μεταβατική περίοδος.

( Στόχος της πρότασης

Στόχος της παρούσας πρότασης της Επιτροπής είναι να παραταθεί η μεταβατική περίοδος και να τροποποιηθεί αναλόγως ο κανονισμός (ΕΚ) αριθ. 998/2003.

Η παρούσα πρόταση της Επιτροπής συνδέεται με την έκθεση της Επιτροπής στο Ευρωπαϊκό Κοινοβούλιο και το Συμβούλιο που προβλέπεται στο άρθρο 23 του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς.

2007/0202 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 998/2003 για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την παράταση της μεταβατικής περιόδου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 και το άρθρο 152 παράγραφος 4 στοιχείο β),

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

Αφού ζητήθηκε η γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της Συνθήκης[3],

Εκτιμώντας τα ακόλουθα:

1. Ο κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς[4] καθορίζει τις απαιτήσεις σχετικά με την υγεία των ζώων, που εφαρμόζονται στις μετακινήσεις ζώων συντροφιάς μη εμπορικού χαρακτήρα, καθώς και τους κανόνες που εφαρμόζονται στους ελέγχους των μετακινήσεων αυτών.

2. Επιπλέον, το άρθρο 6 του κανονισμού (ΕΚ) αριθ. 998/2003 προβλέπει ότι για μεταβατική περίοδο πέντε ετών από την ημερομηνία έναρξης ισχύος του κανονισμού η είσοδος σκύλων και γατών συντροφιάς στο έδαφος της Ιρλανδίας, της Μάλτας, της Σουηδίας και του Ηνωμένου Βασιλείου υπόκειται σε ειδικούς όρους, λαμβανομένης υπόψη της ιδιαίτερης κατάστασης των κρατών μελών όσον αφορά τη λύσσα.

3. Το άρθρο 16 του κανονισμού (ΕΚ) αριθ. 998/2003 προβλέπει ότι για μεταβατική περίοδο πέντε ετών από την έναρξη ισχύος του εν λόγω κανονισμού, τα κράτη μέλη τα οποία κατά την ημερομηνία έναρξης ισχύος του εν λόγω κανονισμού διαθέτουν ειδικούς κανόνες για τον έλεγχο της εχινοκοκκίασης και των τσιμπουριών, μπορούν να θέτουν ως προϋπόθεση εισαγωγής ζώων συντροφιάς στην επικράτειά τους την τήρηση των εν λόγω απαιτήσεων. Η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο εφαρμόζουν ειδικούς κανόνες εισόδου για την εχινοκοκκίαση· ενώ η Μάλτα, η Ιρλανδία και το Ηνωμένο Βασίλειο απαιτούν να υποβάλλονται τα σκυλιά και οι γάτες συντροφιάς σε επιπλέον αγωγή για την απαλλαγή από τα τσιμπούρια που πρέπει επίσης να βεβαιώνεται στο διαβατήριο του ζώου.

4. Τα μεταβατικά καθεστώτα που προβλέπονται στα άρθρα 6 και 16 του κανονισμού (ΕΚ) αριθ. 998/2003 λήγουν στις 3 Ιουλίου 2008. Σύμφωνα με το άρθρο 23 του εν λόγω κανονισμού, τα μεταβατικά καθεστώτα πρέπει να επανεξετάζονται πριν από το τέλος της μεταβατικής περιόδου.

5. Για το σκοπό αυτό και σύμφωνα με το άρθρο 23 του κανονισμού (ΕΚ) αριθ. 998/2003, η Επιτροπή κλήθηκε να υποβάλει στο Ευρωπαϊκό Κοινοβούλιο και το Συμβούλιο, πριν από την 1 Φεβρουαρίου 2007, έκθεση για την ανάγκη διατήρησης της ορολογικής δοκιμής και να υποβάλει κατάλληλες προτάσεις για τον καθορισμό του καθεστώτος που πρέπει να ισχύσει μετά τα μεταβατικά καθεστώτα που προβλέπονται στα άρθρα 6, 8 και 16 του κανονισμού. Η έκθεση αυτή πρέπει να βασιστεί στην πείρα που έχει έως τώρα αποκτηθεί και στην ανάλυση επικινδυνότητας, η οποία θα βασίζεται σε επιστημονική γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ).

6. Κατόπιν αιτήματος της Επιτροπής, η ΕΑΑΤ εξέδωσε επιστημονική γνώμη για να επικουρήσει την Επιτροπή να προτείνει κατάλληλες και επιστημονικά τεκμηριωμένες τροποποιήσεις για τον κανονισμό (ΕΚ) αριθ. 998/2003. Επιπλέον, η Επιτροπή έπρεπε επίσης να εξετάσει εκθέσεις των κρατών μελών σχετικά με την πείρα που αποκόμισαν από την εφαρμογή των άρθρων 6, 8 και 16 του εν λόγω κανονισμού.

7. Ωστόσο, επειδή χρειάστηκε περισσότερος χρόνος από τον προβλεπόμενο για την επιστημονική αξιολόγηση, η έκθεση της Επιτροπής έχει καθυστερήσει. Συνεπώς, για να ληφθούν επαρκώς υπόψη τα συμπεράσματα της έκθεσης, είναι σκόπιμο να παραταθεί η περίοδος των μεταβατικών καθεστώτων.

8. Ο κανονισμός (ΕΚ) αριθ. 998/2003 πρέπει, επομένως, να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 998/2003 τροποποιείται ως εξής:

(1) Στο άρθρο 6 παράγραφος 1, η εισαγωγική πρόταση αντικαθίσταται από το ακόλουθο κείμενο:

«Έως τις 31 Αυγούστου 2009 η εισαγωγή στο έδαφος της Ιρλανδίας, της Μάλτας, της Σουηδίας και του Ηνωμένου Βασιλείου ζώων συντροφιάς που απαριθμούνται στο παράρτημα Ι μέρος Α, υπόκειται στις ακόλουθες απαιτήσεις»

(2) Στο άρθρο 16, η πρώτη παράγραφος αντικαθίσταται από το ακόλουθο κείμενο:

«Έως τις 31 Αυγούστου 2009 η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο, για την εχινοκοκκίαση, και η Ιρλανδία και το Ηνωμένο Βασίλειο, για τα τσιμπούρια, μπορούν να θέτουν ως προϋπόθεση για την είσοδο ζώων συντροφιάς στο έδαφός τη συμμόρφωση με τους ειδικούς κανόνες που ίσχυαν κατά την ημερομηνία έναρξης ισχύος του παρόντος κανονισμού.»

(3) Στο άρθρο 23, η ημερομηνία «1 Ιανουαρίου 2008» αντικαθίσταται από την ημερομηνία «1 Σεπτεμβρίου 2009».

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ αριθ. C 325 της 24.12.2002, σελ. 133.

[4] ΕΕ L 146, 13.6.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 245/2007 της Επιτροπής (ΕΕ L 73 της 13.3.2007, σ. 9).